Descoperiri monetare la Histria – Sectorul Sud (2013–2017) / Monetary discoveries at Histria – South Sector (2013–2017)
Authors: Isvoranu Theodor , Dabîca Mircea 
Published: February 2020

În cursul cercetărilor sistematice întreprinse în Sectorul Sud al sitului Histria în perioada 2013– 2017, au fost recoltate 85 de piese monetare, dintre care au fost identificate 68 exemplare (80%). Săpăturile au vizat limita nord‐ vestică a sectorului, corespunzând părții de vest a incintei și compartimentărilor unui important edificiu identificat încă din anii 2011– 2012. Dimensiunile lotului monetar indică o anumită dinamică a prezenței monetare într‐ o zonă probabil intens locuită din Histria romană între a doua jumătate a secolului al II‐ lea p. Chr. şi sfârşitul Tetrarhiei. Datorită restrângerii incintei fortificate şi implicit a suprafeţei urbane în perioada Imperiului târziu, zona fostului edificiu monumental a ajuns în partea extra muros și a fost suprapusă de două niveluri ale necropolei. Cele 68 monede sunt repartizate cronologic după cum urmează : șase exemplare din perioada anterioară stăpânirii romane, 40 monede din perioada Principatului (șapte denari, 18 antoninieni, un sestertius, un dupondius și 13 emisiuni provinciale), 16 monede din perioada romană târzie și șase monede bizantine din secolul al VI‐ lea. Alături de emisiuni deja atestate în descoperirile de la Histria, au fost înregistrate și rarități, precum : o monedă din perioada târzie a autonomiei atelierului istrian, purtând o contramarcă inedită (nr. 6) ; emisiuni istriene puțin cunoscute de la Antoninus Pius și Caracalla (nr. 8 şi 13) respectiv o monedă pseudoautonomă cu legenda ICTPI gravată într‐ un mod neobișnuit (nr. 14) ; 4 assaria de la Nicopolis ad Istrum cu revers de tip încă neatestat pentru perioada când L. Aurelius Gallus a fost guvernator al Moesiei Inferior, mai precis anii 202– 205 (nr. 12) ; unicul antoninian de la Gordian III înregistrat până acum la Histria (nr. 27) ; un antoninian emis de Vabalathus (nr. 38). Structura lotului confirmă în general observațiile anterioare – prilejuite de publicarea în 2014 a unui prim lot de monede – privind prezența monetară în sudul Histriei. Cele mai multe monede au apărut în poziție secundară, neavând semnificație stratigrafică. Excepție fac unele exemplare găsite în dărâmătura zidurilor și pe nivelul de călcare contemporan edificiului cercetat, cel puțin 16 dintre ele putând fi folosite ca repere cronologice. Materialul monetar indică o ipotetică ridicare a marelui edificiu, probabil de utilitate publică, în prima parte a secolului al III‐ lea p. Chr. După o posibilă distrugere prin incendiere în timpul „ războiului scitic”, acesta a fost probabil parţial refăcut, eventual în vremea lui Aurelian sau Probus şi a funcţionat cel puţin până la începutul celui de‐ al doilea deceniu al secolului al IV‐ lea, când a fost devastat definitiv, aparent în cursul unui alt incendiu. Monedele pătrunse sporadic ulterior nu mai reflectă o locuire a zonei, ci sunt de pus în relaţie mai curând cu amenajări funerare din a doua jumătate a secolului al IV‐ lea şi mai târzii. Pentru o imagine generală, este anexată lista completă a descoperirilor monetare de la Histria – Sectorul Sud.